Diari Oficial de la Generalitat Valenciana


Sumari del DOGV 3626, del 16-11-1999 (1999/9584)

DECRET 208/1999, de 9 de novembre, del Govern Valencià, pel qual s'accepta la cessió gratuïta del dret de superfície a constituir sobre la parcel·la de 5.235 metres quadrats, situada a la partida de Sant Bernat d'Alzira, realitzada per l'ajuntament d'aquesta població amb la finalitat de construir una planta de classificació d'envasos lleugers.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1999/11/09/208/dof/vci/html**

### Dades del document

Número de DOGV
:   3626

Data del DOGV
:   16-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9584


Data del document
:   09-11-1999

Organisme emissor
:   Conselleria d'Economia i Hisenda

Tipus de document
:   Decret

Descriptors 

:   * Alzira
    * propietat immobiliària
    * cultura regional

DECRET 208/1999, de 9 de novembre, del Govern Valencià, pel qual s'accepta la cessió gratuïta del dret de superfície a constituir sobre la parcel·la de 5.235 metres quadrats, situada a la partida de Sant Bernat d'Alzira, realitzada per l'ajuntament d'aquesta població amb la finalitat de construir una planta de classificació d'envasos lleugers. [1999/F9584]
  
L'Ajuntament d'Alzira, en la sessió plenària realitzada el dia 30 de juny de 1998, acordà la cessió gratuïta a la Generalitat Valenciana del dret de superfície a constituir sobre la parcel·la de 5.235 metres quadrats, situada a la partida de Sant Bernat, propietat de l'ajuntament.
  
La cessió es realitza amb el fi determinant que es construïsca a la parcel·la una planta de classificació d'envasos lleugers.
  
La construcció de la planta esmentada s'efectuarà en compliment del que disposa el Pla de Residus de la Comunitat Valenciana aprovat pel Decret 317/1997, de 24 de desembre, del Govern Valencià.
  
A petició de la directora general de Qualitat Ambiental, s'iniciaren els tràmits legals oportuns per a la formalització de la cessió i acceptació gratuïta del dret esmentat, realitzada a favor de la Generalitat Valenciana.
  
D'acord amb el que estableix l'article 22 de la Llei 3/1986, de 24 d'octubre, de Patrimoni de la Generalitat Valenciana, correspon al Govern Valencià l'acceptació de la cessió gratuïta indicada.
  
Per això, a proposta del conseller d'Economia i Hisenda, i amb la deliberació prèvia del Govern Valencià en la reunió del dia 9 de novembre de 1999,
  
DECRETE
  
Article 1
  
S'accepta la cessió gratuïta, efectuada per l'Ajuntament d'Alzira, del dret real de superfície a constituir, per termini de 25 anys, sobre la parcel·la de propietat seua, de 5.235 metres quadrats de superfície, situada a la partida de Sant Bernat d'Alzira.
  
La parcel·la sobre la qual es constitueix el dret de superfície té forma triangular, amb una superfície de 5.235 metres quadrats, es troba travessada en l'extrem oest pel traçat d'un canal de reg. Confronta: pel nord, amb les parcel·les 225 i 226 del polígon 63 de rústica; pel sud, amb el camí de Pujol, séquia al mig; per l'est, amb la resta de les parcel·les cadastrals 0371010 i 0371006 de propietat municipal, de les quals se segrega; i per l'oest, amb les parcel·les 53 i 54 del polígon 63.
  
Consta inscrita en el Registre de la Propietat d'Alzira al foli 83, tom 1.935, llibre 706, finca 47.180, inscripció primera.
  
Referència cadastral: part de les parcel·les 0371010, 0371006, 0371007, 0371008 i 0371009.
  
Càrregues i gravàmens: l'immoble està lliure de càrregues, gravàmens i arrendaments.
  
Article 2
  
La cessió gratuïta realitzada per l'Ajuntament d'Alzira s'efectua amb la condició de construir una planta de classificació d'envasos lleugers i de la prestació, per la Generalitat Valenciana, del servei corresponent.
  
Article 3
  
Elevar a escriptura pública la cessió i acceptació del dret cedit. Totes les despeses d'aquesta seran a càrrec de la Generalitat Valenciana.
  
Article 4
  
El dret de superfície acceptat s'haurà d'incorporar a l'Inventari General de Béns i Drets de la Generalitat Valenciana, i inscriure's al seu nom en el Registre de la Propietat.
  
Disposició final
  
La Conselleria d'Economia i Hisenda durà a terme els tràmits necessaris per a fer efectiu el que disposa aquest decret.
  
València, 9 de novembre de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO.
  
El conseller d'Economia i Hisenda,
  
VICENTE RAMBLA MOMPLET.


Còpia Permalink ELI